《考亭陈国器以家醉饷吾友人卓民表民表以饮予》
宋代·洪迈

二年饮水闽中村，忽见玉醴倾蛮尊。
涓涓醍醐灌热脑，耿耿沆瀣明朝暾。
旱尘久涨尘市暗，渴梦欲挽江湖吞。
何人远致双鲤信，知我来扣罗雀门。
不须邀月已清绝，尚恐熨齿当微温。
要从华池吸真液，岂独玄鬓薅愁根。
微茫已识投辖客，娬眉似返当垆魂。
奇功谁续伯伦颂，妙意要与渊明论。
胸中我自有泾渭，笔下君已倾昆仑。
诗成寄与约他日，饮君与我空瓶盆。

作者简介：洪迈（1123——1202），南宋饶州鄱阳（今江西省上饶市鄱阳县）人，字景卢，号容斋，又号野处。洪皓第三子。官至翰林院学士、资政大夫、端明殿学士，副丞相、封魏郡开国公、光禄大夫。卒年八十，谥“文敏”。配张氏，兵部侍郎张渊道女、继配陈氏，均封和国夫人。南宋著名文学家。